བ་བྱ་བ་སྟེ། །དེ་ནི་གཉིས་ཀ་སྒྲུབ་ཆེན་ཡིན་པ་སྟེ། །རྒྱལ་ཐོ་བསྡུ་བཀྲམ་ལ་སོགས་གཞུང་ལྟར་རོ། །ཡང་ན་རས་བྲིས་ཚོམ་བུ་ལ་སོགས་དང་། སྨན་རཀ་གཏོར་གསུམ་མཆོད་གཏོར་མདོར་བསྡུས་བཤམས། །དེ་ལ་བརྟེན་ནས་བདུན་གསུམ་ཡན་ཆད་དུ། །བསྙེན་པ་བྱེད་པ་སྒྲུབ་ཕྲན་ལུགས་ཡིན་ཏེ། །དེ་དག་ཀུན་ལ་ལས་བྱང་རྒྱས་བསྡུས་གཅིག །གང་འདོད་དུས་བཞིར་བཏང་བར་བྱ་བ་སྟེ། ། བསྙེན་པ་བྷོ་དྷི་ཙིཏྟར་ཐུན་བཟུང་སྟེ། །གལ་ཏེ་ན་རཀ་དོང་སྤྲུག་སྒྲུབ་པ་ན། ། བསྙེན་པ་ཡིག་བརྒྱ་ཉིད་ལ་བྱེད་པའོ། །བདག་མདུན་ལྷ་ཚོགས་ཐམས་ཅད་སོ་སོ་ཡི༑ ༑ཐུགས་ཀར་ཞི་བ་ཟླ་བ་ཁྲོ་བོ་ལ། །ཉི་སྟེང་རང་རང་ས་བོན་ཐ་མ་ལ་། །རང་སྔགས་ལས་བྱང་རྒྱས་པའི་བཏགས་གྲོལ་ལྟར། །ཕོ་རྣམས་གཡས་དང་མོ་རྣམས་གཡོན་འཁོར་དམིགས། །བྷོ་དྷི་བཟླས་པ་སྤྱི་བསྡུས་སྔགས་ཡིན་པས། །དེ་ནི་ཞི་ཁྲོའི་བསྙེན་པའི་དམིགས་པའོ། །དེ་ལ་འོད་ཟེར་ཁ་དོག་སྣ་ཚོགས་འཕྲོས། ། སངས་རྒྱས་ཀུན་མཆོད་བྱིན་རླབས་རང་ལ་བསྡུ། །འགྲོ་དྲུག་ལ་ཕོག་སྒྲིབ་སྦྱང་གྱུར་དམིགས་ལ། །དེ་ནི་ཉེ་བར་བསྙེན་པ་ཞེས་བྱའོ། །བདག་བསྐྱེད་ཐུགས་ལས་དང་པོ་འོད་ཟེར་དང་། །ཕྱི་ནས་སྔགས་ཕྲེང་འཕྲོས་ནས་ཞལ་ནས་ཐོན། །མདུན་བསྐྱེད་གཙོ་བོ་ཀུན་བཟང་ཞལ་དུ་ཞུགས། །སྐུ་ལས་འོད་འཕྲོས་འཁོར་ཚོགས་ཐམས་ཅད་ཁྱབ། །རང་རང་ཐུགས་ཀའི་སྔགས་ཕྲེང་དྲག་ཏུ་འཁོར། །ཐུགས་རྒྱུད་བསྐུལ་ནས་བྱིན་རླབས་འོད་ཟེར་ཚུལ། །གཙོ་འཁོར་བསྡུས་ནས་གཙོ་བོའི་ཐུགས་ཁ་ནས། །བྱིན་རླབས་སྔགས་ཕྲེང་ཐུགས་ཁ་ནས་ཐོན་པ། །སྦྱོར་མཚམས་ནས་ཐོན་རང་གི་སྦྱོར་མཚམས་ནས། །རྡོ་རྗེ་སྦུ་གུ་ནས་བརྒྱུད་ཐུགས་ཀར་ཐིམ། །དེ་ལྟར་རྒྱུན་ཏུ་འཁོར་དམིགས་སྔགས་བཟླས་པ། །འདི་ནི་སྒྲུབ་པའི་དམིགས་རིམ་ཡིན་པ་སྟེ། །དེ་ལྟར་བར་དུ་འཁོར་ཚེ་སྔགས་འཕྲེང་ལས། །འོད་ཟེར་སྣ་ཚོགས་ཕྱོགས་བཅུར་འཕྲོས་པ་ཡིས། །རྒྱལ་བ་ཀུན་མཆོད་སྐུ་གསུངས་ཐུགས་བྱིན་རླབས། ། སྐུ་དང་སྔགས་ཕྲེང་ཕྱག་མཚན་སྣ་ཚོགས་པ། །ཆར་ལྟར་བབས་ནས་རང་དང་མདུན་བསྐྱེད་ཐིམ། །འོད་ཟེར་འགྲོ་བ་སྣོད་བཅུད་ཀུན་ལ་ཕོག །སྣོད་ཀྱི་འཇིག་རྟེན་ཞི་ཁྲོའི་གཞལ་ཡས་ཁང་། །བཅུད་ཀྱི་སེམས་ཅན་དམ་པ་རིགས་བརྒྱའི་ལྷ། ། ཀུན་གྱི་ཛ྄བ་དབྱངས་སྒྲོག་པས་འཇིག་རྟེན་གཡོ། །དེ་ནི་བསྒྲུབ་པ་ཆེན་པོའི་དམིགས་པའོ། །དེ་བས་སྔགས་ཕྲེང་འོད་ཟེར་དཀར་པོ་ཡིས། །རང་དང་འགྲོ་བའི་སྡུག་བསྔལ་སྡིག་སྒྲིབ་ཞི། སེར་པོས་ཚེ་དང་བསོད་ནམས་ཡེ་ཤེས་རྒྱས། །དམར་པོས་སྣང་སྲིད་རླུང་སེམས་དབང་དུ་བྱས། །མཐིང་ནག་དགྲ་བགེགས་བདུད་བཞི་ཚར་གཅོད་བསྒོམ། །དེ་ནི་ལས་བཞི་ཕྲིན་ལས་དམིགས་པའོ། །དེ་ལྟར་སྒྲུབ་པའི་རྒྱུན་ཁྱེར་དུ་སུའང་རུང་། །སྒྲུབ་པ་གྲོལ་ཁའི་དུས་སུ་ཐུན་མཚམས་སུ། ། ༈མདུན་བསྐྱེད་གནས་ལྔ་ནས་འཕྲོས་ཐིག་ལེ་ནི། །དཀར་དམར་མཐིང་སེར་ལྗང་ཀུའི་བཀྲག་མདངས་ཅན། །ཨཱོཾ་ཨཱཿཧཱུྃ་སྭཱ་ཧཱ་ཡི་གེས་མཚན་པའོ། །རང་གི་གནས་ལྔར་ཐིམ་པས་དངོས་གྲུབ་བླངས། །བདག་འཇུག་གོ་ཡང་དེ་ཡིས་ཆོད་པ་སྟེ། །སྔགས་མཇུག་ཀཱ་ཡ་སིདྡྷི་ཨཱོཾ་ཞེས་སྦྱར། །གལ་ཏེ་སྒྲུབ་ཐོན་རབ་ཡིན་མ་ཐོན་ཡང་། །ལས་བྱང་ཉུང་བ་རྒྱུན་ཁྱེར་ཆགས་མེད་དང་། །དམིགས་པ་དང་བཅས་བྷོ་དྷི་ཡིག་བརྒྱ་བསྙེན། །ཡང་ན་རང་གི་དགོངས་ཞག་ལ་དམིགས་ནས། །ཞེ་དགུའི་བར་དུ་ལས་བྱང་ཐུན་གསུམ་དང་། །ཡིག་བརྒྱ་བྷོ་དྡྷི་བསྙེན་ན་ཕན་ཡོན་ཆེ། །དེ་དག་བསྐྱེད་པ་མ་ཧཱ་ཡོ་གའི་ལུགས། །ཐུན་མཚམས་བརྒྱ་ཕྱག་ལོང་ན་ཤིན་ཏུ་ལེགས། །དམ་ཚིག་ཆགས་ཉམས་སྐོང་བའི་མཆོག་ཏུ་འགྱུར། །དེ་ནས་ཨ་ནུ་ཡོ་གའི་ཉམས་ལེན་ནི། ། སྤྲོས་བཅས་མཆོད་བསྟོད་བག་ཆགས་རང་གྲོལ་འདོན། །དང་པོ་ཡན་ལག་བཅུ་པ་འདོན་ལྟར་བསྒོམ། །དེ་ནས་རྡོར་སེམས་བདག་བསྐྱེད་ཡིག་བརྒྱ་བསྙེན། །དེ་ནས་ལུས་ལྷ་གཞུང་ལྟར་གསལ་བཏབ་ཏེ། །རང་ལས་སྤྲུལ་པའི་མཆོད་པའི་ལྷ་མོ་ནི། ། ཐ་མལ་རང་ལུས་བྱེ་བ་དུང་ཕྱུར་སྤྲུལ། །བདག་བསྐྱེད་དཀྱིལ་འཁོར་ལྷ་ལ་མཆོད་པར་འབུལ། །སྤྲོས་མེད་སྒོམ་རིམ་ལྷན་སྐྱེས་ཡེ་ཤེས་ལྟར། །ངག་ཏུ་གསལ་བཏབ་བྱས་རུང་བསྒོམ་ཡང་ཆོག །མཆོད་པ་བཟའ་བཏུང་ཐམས་ཅད་བདུད་རྩིར་དམིགས། །སྤྱན་འདྲེན་མི་དགོས་དམ་ཡེ་དབྱེར་མེད་ཡིན། །བསྙེན་པ་ཡིག་བརྒྱ་བོ་དྷི་ཙིཏྟ་བགྲངས། །ཡང་ན་འབྲུ་གསུམ་རྡོ་རྗེའི་བཟླས་པ་བྱ། །ཕྱི་ཡི་རྟེན་གསུམ་རྡུལ་ཚོན་རས་བྲིས་ལ། །མིན་ལ་ཡིན་པར་རྟོགས་པས་བཏགས་པ་ཙམ། །ཀུན་བརྟགས་དཀྱིལ་འཁོར་ཞེས་བྱ་ངོ་མཚར་ཆུང་། །ལུས་དཀྱིལ་གདོད་ནས་ཡི་དམ་དཀྱིལ་འཁོར་ཉིད། །ཡིན་ལ་ཡིན་བཞིན་གསལ་བཏབ་བྱིན་རླབས་ཆེ། །དེ་ཕྱིར་ཡོངས་གྲུབ་བསྐྱེད་རིམ་ཤེས་བྱའོ། །དེ་ལ་བརྟན་པ་ཐོབ་པའི་གང་ཟག་ནི། །རྟེན་གསུམ་དཀྱིལ་འཁོར་གཞན་ལ་ཕྱག་མི་བྱ། །བྱས་ན་མཆོག་དམན་ཐེ་ཚོམ་དམ་ཚིག་ཉམས། །བི་མ་མི་ཏྲས་བསམ་ཡས་ལྷ་ཆེན་ལ། །ཕྱག་མ་མཛད་ཅིང་ཕྱག་གཡས་གདེངས་ཙམ་གྱིས། །བྱང་ཆུབ་ཆེན་པོ་གས་པ་དེ་ལྟར་རོ། །ཉམས་ལེན་རྩ་བ་རླུང་བཟུང་འཁྲུལ་འཁོར་ཡིན། །ཉོན་མོངས་མི་སྤངས་ལམ་དུ་འཁྱེར་བ་སྟེ། ། འོག་སྒོ་བདེ་ཆེན་ཁྲིད་ལས་གསུངས་པ་ལྟར། །རབ་བྱུང་ཡིན་ན་རང་ལུས་ཐབས་ལྡན་བསྟེན། །ཁྱིམ་པ་ཡིན་ན་རིགས་ལྡན་ལས་རྒྱ་བསྟེན། །དགའ་བཞི་ངོས་བཟུང་བདེ་སྟོང་ཏིང་འཛིན་བསྲེ། །བསྟན་པའི་རྒྱུད་འཛིན་སྐྱེས་ཆེན་སྲས་བསྐྲུན་པ། ། ཀློང་ཆེན་སྲས་པོ་ཟླ་བ་གྲགས་པ་བཞིན། །རང་ལས་ལྷག་པའི་བསྟན་འཛིན་བཞག་པར་གསུངས། །གཞན་གྱི་རིགས་མ་སྤྱོད་ན་ངན་རྒྱུད་འཕེལ། །དེ་ཕྱིར་སྲས་གཅོད་གདམས་པ་གསུངས་པ་ལགས། །དེ་དག་ཨ་ནུ་ཡོ་གའི་ཉམས་ལེན་ཡིན། །ཨ་ཏི་ཡོ་ག་སྐྱེ་མེད་དཀྱིལ་འཁོར་ཏེ། །བློས་བྱས་བསྐྱེད་རིམ་ལྷ་སྐུ་བསྒོམ་པ་མིན། །ལྷ་ཡི་ངོ་བོ་ཆོས་སྐུ་ཉིད་ཡིན་པས། །རང་སེམས་ངོ་བོ་རྗེན་པར་སྐྱོང་བ་དང་། །བོགས་འདོན་ཐོད་རྒལ་འཇའ་འོད་ཐིག་ལེ་བལྟ། །དབྱིངས་རིག་ཡེ་ཤེས་མངོན་སུམ་མིག་གི་མཐོང་། །ངོ་བོ་དང་བསྲེ་གསལ་སྟོང་ཟུང་འཇུག་འཆར། ། ཉམས་སྣང་གོང་འཕེལ་ཐིག་ལེ་དབྱིངས་རིག་འཕེལ། །རིག་པ་ཚད་ཕེབས་ལྷ་ཚོགས་དཔག་མེད་མཇལ། །དེ་ཙམ་དེང་སང་མང་དུ་འོང་བར་སྣང་། །ཆོས་ཉིད་ཟད་སར་འཁྱོལ་ནས་འཇའ་ལུས་འགྲུབ། །པད་འབྱུང་བི་མ་ལ་ལྟར་སྐྱེ་འཆི་བྲལ། ། འཕོ་བ་ཆེན་པོ་རྡོ་རྗེའི་སྐུ་ཐོབ་ནས། །གཞོན་ནུ་བུམ་སྐུའི་ཀློང་དུ་འཚང་རྒྱ་གསུངས། ། དེ་ཡི་རང་གི་ཉམ་ལེན་གནད་འགག་ཚང་། །ཚོགས་རྒྱུད་ཆེན་པོ་ཞེས་བྱའི་རྒྱུད་སྡེ་ནས། །ཚོགས་ཀྱི་དཀྱིལ་འཁོར་གསུངས་པའི་དཀྱིལ་འཁོར་ནི། །ཞི་ཁྲོ་དཀྱིལ་འཁོར་འདི་ཉིད་ཡིན་པར་གསལ། །དཔེར་ན་སངས་རྒྱས་རྣམས་ཀྱིས་ཡོངས་གང་བའི། །སོ་སོའི་སྐྱེ་བོ་ཉན་རང་བྱང་སེམས་ལ། །བཀུར་སྟི་ཕུན་སུམ་ཚོགས་པར་བྱས་པ་བས། །དཀྱིལ་འཁོར་འདི་ཉིད་ཞི་ཁྲོའི་ཆོ་ག་འདི། །ལན་གཅིག་བྱས་པ་བསོད་ནམས་ཆེ་བའི་ཚུལ། །རྒྱ་ཆེན་རྒྱུད་སྡེ་དེ་ལས་གསལ་མོད་ཀྱི། །འདི་ལ་མཆོད་པ་སྣ་ཁ་སྟོང་ཕྲག་གཅིག །ཚོགས་ཆུང་བརྒྱ་རྩ་མར་མེ་བརྒྱ་རྩ་སོགས། ། ཚང་བར་ཡོད་ཀྱང་ཀུན་རིགས་སྟོང་ཆོག་དང་། །ཕག་ཁྲོས་ལ་སོགས་ཚོགས་བརྒྱ་བྱེད་པ་ཡི། །གོ་ཆོད་ཟེར་ཡང་དཔེ་རྒྱུན་གང་ལའང་མེད། །དེ་ཕྱིར་འདྲ་ཟེར་བཤད་པ་ག་ལ་རུང་། །སྦྱོང་རྒྱུད་ཕག་ཁྲོས་ནུབ་རྐྱེན་བསྟན་ལ་གནོད། །ཚེ་འདས་དོན་ཏུ་ཞི་ཁྲོ་བླུགས་པ་ཡང་། །ཞི་ཁྲོ་ལ་དམིགས་བཤས་བཤའ་མི་རུང་སྟེ། ། བཤས་ན་ཞི་ཁྲོའི་ཕན་ཡོན་དུད་འགྲོ་ཐོབ། །བསད་པའི་སྡིག་པ་ཚེ་འདས་དེ་ཡི་ཐོབ། །དེ་དོན་སྲོང་བཙན་རྒམ་པོས་གསུངས་པ་དང་། །འཇའ་ཚོན་པ་ཡི་རྣམ་ཐར་ནང་ན་གསལ། །གནད་འདི་སྦྱིན་བདག་རྣམས་ཀྱི་ཐོས་གལ་ཆེ། །འཛོམ་ན་ཚོགས་ཤ་གཏོར་རྒྱན་དགོས་མོད་ཀྱི། །མེད་ཀྱང་ཁྲག་གཏོར་ཁྲག་ཤ་ལ་སོགས་རུང་། །མཆོད་པར་ཤ་བས་ཁྲག་གི་གལ་ཆེ་སྟེ། །སྨན་རཀ་གཏོར་གསུམ་རྙིང་མའི་རྫས་ཀྱི་གཙོ། །གལ་སྟེ་ཤ་ནི་དངོས་སུ་མ་འབྱོར་ན། །ཡིད་ཀྱིས་བསྒོམས་པས་འཐུས་པར་རྒྱུད་ནས་གསུངས། །ཤ་བས་ཆང་ནི་གལ་ཆེ་ཡིན་ནའང། །འོ་མས་ཆང་གོ་ཆོད་པར་བཤད་པ་མང་། །དེ་ལྟར་ཀུན་རིག་སྟོང་ཆོག་ཁ་མི་འགགས། ། བསྔོ་ཤ་མ་སོང་ཞི་ཁྲོ་བླུགས་པ་ན། །རང་གཞན་ཀུན་ཕན་འགྲོ་དོན་ལམ་དུ་འགྲོ། ། དེ་ཡང་ཞི་ཁྲོ་བླུགས་མཁན་སློབ་དཔོན་དེ། །བསྐྱེད་རྫོགས་ལྟ་བ་རྣམ་དག་ལྡན་པ་ནི༑ ༑ཕན་ཡོན་བསམ་འདས་མཆོག་གི་དངོས་གྲུབ་ཐོབ། །ལྟ་བ་ཇི་བཞིན་རྟོགས་པ་མེད་ན་ཡང་། །དབང་ལུང་ཐོབ་ཅིང་ཕྱག་ལེན་ཤེས་པ་ན། །བསོད་ནམས་ཚོགས་ཙམ་རྫོགས་པར་འགྱུར་བ་དང་། །བར་ཆད་སེལ་ཞིང་ཐུན་མོང་དངོས་གྲུབ་ཐོབ། །དབང་ལུང་མ་ཐོབ་ཕྱག་ལེན་ཇི་བཞིན་མེད། །ཟང་ཟིང་བསྡུ་བའི་ཆེད་དུ་བྱས་པ་ནི། །ཡོན་བདག་ཚེ་འདས་རྣམས་ལ་ཕན་ཡོན་ཆུང་། །རང་ཉིད་དམྱལ་བ་རིན་གྱིས་ཉོས་པར་ཟད། །དེ་དག་ཞི་ཁྲོ་བླུགས་པའི་གེགས་སེལ་ཡིན།། ༈ ཚེ་འདས་ཕུང་པོ་སྦྱང་ཚུལ་ཞི་བ་ཡི། །སྦྱིན་བསྲེགས་སོགས་གཞུང་གསལ་བར་ཡོད་མོད་ཀྱང་། སྦྱིན་བསྲེག་བོད་གཞུང་གསལ་བར་མེད་མོད་ཀྱི་དཔེ་ལ་ལར་སྣང་དཔྱད། །ཁྱད་པར་འབྲུ་སྔགས་སྤྱི་ལྟར་སབ་དགོས་སོ༑ ༑མེ་ལྷའི་ཐུགས་ཀར་ཞི་ཁྲོའི་དཀྱིལ་འཁོར་བསྐྱེད། །གནས་ཡིག་བཏགས་གྲོལ་རྒྱས་བསྡུས་གང་རུང་ངོ་། །མ་འཛོམས་ཡིག་བརྒྱ་བོ་དྷི་ཙིཏྟ་གཉིས། །ཚར་གསུམ་མགོ་དང་དཔུང་པ་གཉིས་ལ་བཏགས། །ལས་བྱང་རྒྱས་པ་བྱེད་ན་ལྷ་སོ་སོའི། །སྔགས་ཀྱིས་འབུལ་དང་མཆོད་བསྟོད་ཚན་པ་ནི། །ཀུན་རིགས་བཞིན་ཏུ་བགོ་བར་ཤེས་པར་བྱ། །ལས་བྱང་ཆུང་བ་བྱེད་ན་བྷོ་དྷི་ཙིའི། །སྔགས་ཀྱིས་སྤྱི་འབུལ་མཆོད་བསྟོད་སྤྱི་ལ་བྱ། །རྙིང་ལུགས་སྦྱིན་ལ་ཡང་བསྲེགས་ཚོགས་མཆོད་འབུལ། །དེ་ཚེ་ཚོགས་ཕུད་སོགས་ཀྱང་ཐབས་ཏུ་འབུལ། །ཚོགས་མ་འཛོམ་ན་་་་་་་འགལ་བ་མེད་པ་ཡིན། །ཚེ་འདས་དེ་ཉིད་བླ་མ་སོགས་ཡིན་ན། །ཞི་ཁྲོའི་ལྷ་དང་་བླ་མའི་ཕུང་ཁམས་ཀྱི། །ལྷ་ཚོགས་དབྱེར་མེད་དེ་ལ་བསྲེག་རྫས་འབུལ། །བླ་མ་་དེ་ལ་འབྲེལ་ཐོག་སེམས་ཅན་གྱི། །གཙོར་བྱས་སེམས་ཅན་ཀུན་གྱི་སྒྲིབ་སྦྱང་་དམིགས། །ཐ་མལ་ཚེ་འདས་ཡིན་ན་སྦྱིན་བསྲེག་གི །དཀྱིལ་འཁོར་འཚམས་སུ་་་ཐལ་སྦྱར་གུས་འདུད་དམིགས། །དེ་ཡི་ཤ་ཁྲག་མཆོད་རྫས་དབྱེར་མེད་པ། །ལྷ་ལ་ཕུལ་བས་ཚོགས་རྫོགས་ལྷ་ཚོགས་ཀྱི། །འོད་ཟེར་དཀར་པོ་དེ་ཡིས་སྒྲིབ་པ་སྦྱང་། ། འཛོམ་ན་སྐབས་འདིར་ཁྲུས་དང་ཕྱིར་ལྡོག་བྱ། །མ་ལྕོགས་ཟས་བསྔོ་ཏིང་འཛིན་དབང་བསྐུར་ནས། །ལམ་བསྟན་ཚེ་འདས་རྣམ་པར་ཤེས་པ་ནི། །དཀྱིལ་འཁོར་ནུབ་ཀྱི་སྣང་མཐའི་ཐུགས་ཀར་བསྟིམ། །གཤེགས་གསོལ་དུས་སུ་བདེ་ཆེན་ཞིང་གཤེགས་བསྒོམ། །རུས་པ་ཚྭ་ཚྭ་ལ་སོགས་སྤྱི་དང་མཚུངས། །རྒྱུན་དུའམ་ཁྲོམ་སོགས་ཚོགས་འཁོར་དུས། །ལྷག་མ་ཁྲོམ་ལ་བསྡུ་སོགས་མི་བྱ་བར། །ལྷ་ལ་འབུལ་ཚར་ཁྲོམ་ལ་མ་བགྱེ་སྐབས། །ཁྲོམ་གྱི་ཕུད་ལ་ལྷ་ཡི་ལྷག་མ་དེ། །རང་ཉིད་ངེས་པར་དམ་ཚིག་གཙང་ན་ནི། །ཁ་ཆུ་བྲན་རུང་དེ་མིན་བདུད་རྩི་བྲན། །ལྷག་མའི་བདག་པོ་དབང་ཕྱུག་ཉེར་བརྒྱད་དེ། །ངོ་བོ་དཔལ་ལྡན་ལྷ་མོའི་སྤྲུལ་པ་ཉིད། ། དེ་ལ་མི་གཙང་བསྔོས་ན་རིམས་ནད་འོང་། །དེ་ཕྱིར་ལྷག་མ་གཙང་བ་གལ་ཆེའོ།།  ༈ དེ་ལྟར་ཞི་ཁྲོའི་གཞུང་སོགས་ཡོངས་རྫོགས་ཀྱི། །ཟིན་བྲིས་ཞིབ་རྩ་བྲི་བར་མི་ལངས་ཡང་། །ཕལ་ཆེར་གཞུང་དུ་གསལ་ཕྱིར་བྲི་མ་དགོས། །གཞུང་དུ་མི་གསལ་གོ་བར་དཀའ་བ་རྣམས། །འདི་ནི་ཤིན་ཏུ་གསལ་བར་བཀོད་པ་སྟེ། ། དཔེ་མང་མ་བལྟས་འཕྲལ་དུ་གང་དྲན་རྣམས། །བྲིས་པ་གོང་འོག་འཆོལ་དང་མ་འབྲེལ་སོགས། །བརྩམས་ཉེས་འགལ་འཁྲུལ་ནོངས་པ་གང་མཆིས་དང་། །སྦ་འོས་གསལ་བར་བཀོད་པའི་ཉེས་མཆིས་ན། །དམ་ཅན་སྡེ་བདུན་དབང་ཕྱུག་ཉེར་བརྒྱད་དང་། །མཁྱེན་པའི་སྤྱན་ལྡན་རྣམས་ལ་ནོངས་པ་བཤགས། །འདི་བྲིས་དགེ་བས་དགོངས་པ་རང་གྲོལ་གྱི། །ཆོས་འདི་དར་རྒྱས་འགྲོ་བ་འདྲེན་པར་ཤོག ། ཅེས་པ་འདི་ནི་མཁས་གྲུབ་ལུགས་གཉིས་ཀྱིས། །ཡོན་ཏན་རྒྱ་མཚོ་ལྟ་བུས་ཕྱུག་པ་དང་། །རིགས་རུས་རྣམ་དཔྱོད་ཕུན་སུམ་ཚོགས་པ་ཡི། །འབབ་སྟོན་བཀའ་བརྒྱུད་བསྟན་པའི་བསྟན་སོ་མཆོག །ཤོག་ཕུ་བླ་མས་ཡང་ཡང་བསྐུལ་བ་ཡི། །ཤིང་སྦྲུལ་ཁྲུམ་ཟླའི་ཉེར་གཅིག་ནས་བརྩམས་ཏེ། །ཉེར་ལྔའི་ཉིན་པར་ཉི་ཤར་དུས་ཆེན་ལ། ། རྫོགས་པར་སྔགས་འཆང་རཱ་ག་ཨ་གསེས་བྲིས། །ཕྱི་རབས་ཞི་ཁྲོའི་ཉམས་ལེན་ཐམས་ཅད་ལ། །ཕན་ཐོག་རྒྱ་མཚོ་ལྟ་བུ་འབྱུང་བར་ཤོག །འདི་ནི་གསང་སྔགས་ཡིན་ཀྱང་སྦ་མི་བྱ། །ཞི་ཁྲོ་བླུགས་པའི་བླ་མ་ཐམས་ཅད་དང་། །ཞི་ཁྲོ་རམ་བུ་བཀྱགས་པའི་གྲྭ་པ་དང་། ཞི་ཁྲོ་ཐུགས་དམ་འདོད་པའི་སྔགས་པ་སོགས། ། ཕྱོགས་རིས་མེད་པར་ཀུན་ལ་སྤེལ་བ་དང་། །བཤད་དང་སྟོན་སོགས་ཁྱབ་ནི་གང་ཆེ་བྱ། །འདི་མཐོང་ཞི་ཁྲོའི་ཐོ